《绝交行》
宋代·高斯得

男儿独立天地间，太华绝尖一何陗。
子房不肯下萧曹，伯夷本自轻周召。
往来舞袖拂云霄，醉裹扁舟凌海峤。
凤饥肯向鸡求餐，玉洁不与蝇同调。
山高路断客来稀，日晏廛空臂争掉。
穷涂李白友俗人，岁晚杜甫交年少。
前门长揖后门关，当面论心背后笑。
云门轻与凡耳弹，夜光莫怪儿童诮。
君平世弃政自佳，老子知希渠所要。
人间对面九疑峰，未许冲风鼓无窍。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。